**17. BIZTONSÁGI SZERVEZŐ MESTERKÉPZÉSI SZAK**

534/2023. (XII. 5.) Korm. rendelet

**A/ A szak alapadatai**

**1. A mesterképzési szak megnevezése:**

a) magyar nyelven: biztonsági szervező mesterképzési szak

b) angol nyelven: Security Management master programme

**2. A mesterképzési szak szakirányai:** -

**3. A mesterképzési szakon szerezhető szakképzettség oklevélben szereplő megnevezése:**

a) magyar nyelven: okleveles biztonság szervező

b) angol nyelven: Security Manager

**4. A mesterképzési szak profilja:**

**4.1. képzési terület szerinti besorolása:** államtudományi képzési terület, rendészeti felsőoktatás

**4.2. a végzettségi szint besorolása:**

a) mesterfokozat (magister, master of arts, rövidítve: MA)

b) ISCED 2011 szerint: 747

c) Magyar Képesítési Keretrendszer/Európai Képesítési Keretrendszer szerint: 7

**4.3. a szakképzettség képzési területek egységes osztályozási rendszere szerinti tanulmányi területi besorolása ISCED-F 2013 szerint:** 1032

**4.4. a szak orientációja:** elméletorientált (60-70 százalék)

**B/ A képzés szerkezeti és kimeneti jellemzői**

**5. A képzési idő félévekben:** 4 félév

**6. A mesterfokozat megszerzéséhez összegyűjtendő kreditek száma:** 120 kredit

6.1. A szakdolgozathoz vagy diplomamunka elkészítéséhez rendelt kreditek száma: 10 kredit

6.2. Szakmai gyakorlati képzéshez rendelt kreditek száma: 6-8 kredit

6.3. A szakirány elvégzésével összegyűjtendő kreditek minimális száma: -

**7. A mesterképzési szak képzési célja, a szakmai kompetenciák leírása:**

**7.1. A képzés célja:** A képzés célja olyan biztonsági vezetők képzése, akik együttműködve az állami és az önkormányzati rendészeti, biztonságtechnikai és biztonságszervező szakemberekkel, képesek magánjogi jogi személyek, közintézmények integrált biztonsági rendszereinek kidolgozására és működtetésére, továbbá képesek ezen területet menedzselni egy szervezeten belül vagy külső szolgáltatóként.

**7.2. Az elsajátítandó szakmai kompetenciák:**

**7.2.1. Tudás:**

- Ismeri a legfontosabb biztonságtechnológiai trendeket és megoldásokat.

- Jövőbeli vezetőként ismeri a vállalati pénzügyek, a projektmenedzsment, a kockázatelemzés és -kezelés legfontosabb szabályait, illetve a vezetői feladatok ellátásához szükséges legfontosabb pszichológiai ismereteket.

- Jól ismeri a magánbiztonsági, valamint a vezetési ismeretekhez kötődő szókincset, az írott és beszélt nyelvi kommunikáció sajátosságait: legfontosabb formáit, módszereit és technikáit.

- Birtokában van azon személy- és vagyonvédelmi, üzleti hírszerzési, nemzetbiztonsági, terrorelhárítási, információvédelmi és vezetési ismereteknek, melyek szükségesek az adott és más képzési területen folyó doktori képzésbe való belépéshez.

- Ismeri a szervergéptermek és hűtőházak elektronikus tűzvédelmi megoldásait, érti a robbanásveszélyes terek zóna besorolását, azonosítja a robbanásveszélyes terekben alkalmazható tűzjelző eszközöket. Ismeri az ujjnyomat azonosítás előnyeit és hátrányait, érti a biometrikus azonosítók működését.

- Ismeri a magánbiztonsági területet támogató, mesterséges intelligencia alapú rendszerek felhasználási lehetőségeit és veszélyeit.

**7.2.2. Képesség:**

- Elvégzi a biztonsági szakterület ismeretrendszerét alkotó különböző elképzelések részletes analízisét, konkrétan a technológia integrálása a biztonsági folyamatokba, biztonsági stratégiaalkotás, az átfogó és speciális összefüggéseket szintetizálva megfogalmazza, és ezekkel adekvát értékelő tevékenységet végez.

- Sokoldalú, interdiszciplináris megközelítéssel, proaktívan képes azonosítani a magánbiztonsági piac új kihívásait, feltárja és megfogalmazza az azok megoldásához szükséges részletes elméleti és gyakorlati hátteret.

- A magánbiztonság és a kapcsolódó, a magánbiztonságra hatással lévő szakterületek elméleteit és az azokkal összefüggő terminológiát a problémák megoldásakor innovatív módon alkalmazza.

- Rendelkezik a hatékony információkutatás, -feldolgozás ismereteivel a magánbiztonsági szakterület vonatkozásában.

- A magánbiztonsági terület egyes alterületeiről önálló, szaktudományos formájú összefoglalókat, elemzéseket készít.

- Megfogalmazza a nehezen védhető területek tűzjelző rendszereire vonatkozó követelményeket. A védendő terület biztonsági kockázata és a felhasználói kör ismeretében kiválasztja a beléptető rendszerben alkalmazandó azonosító eszközöket.

**7.2.3. Attitűd:**

- Felvállalja egy adott munkahely biztonságáért való felelősséget, illetve a mások biztonságának megteremtésével együtt járó átfogó és szakmai viszonyokat.

- Hitelesen közvetíti a magánbiztonsági piac, jogszabályi környezet összefoglaló és részletezett problémaköreit.

- Kezdeményező szerepet vállal arra, hogy biztonsági szervezőként, biztonsági vezetőként a közösség szolgálatába áll.

- A magánbiztonsági piac legfontosabb problémái kapcsán átlátja és képviseli az azokat meghatározó aktív állampolgári, műveltségi elemeket.

- Nyitott az új tűzvédelmi megoldásokra, kritikusan szemléli az beléptető rendszerekben alkalmazható új azonosítási módszereket.

- Ismeri a magánbiztonsági szektor működésével kapcsolatos meghatározó nemzetközi trendeket és legjobb gyakorlatokat.

**7.2.4. Autonómia és felelősség:**

- Önállóan, a tőle elvárható biztonsági, vezetői és szakmáját érintő jogi ismeretanyagok teljeskörű ismeretében tervezi meg és végzi munkáját.

- Új, komplex döntési helyzetekben is felelősséget vállal azok hatásáért a vállalat biztonságát illetően.

- Biztonságtechnikai kérdésekben önálló döntés meghozatalára képes, felelősséget vállal saját és beosztott munkatársai munkájáért és döntéseiért.

**C/ A képzés további jellemzői**

**8. A mesterképzés jellemzői:**

**8.1. Idegennyelvi követelmény:** A jelentkezéshez és a felvételhez szükséges idegennyelvi követelményt a Nemzeti Közszolgálati Egyetemről, valamint a közigazgatási, rendészeti és katonai felsőoktatásról szóló [2011. évi CXXXII. törvény](https://njt.hu/jogszabaly/2011-132-00-00) felhatalmazása alapján kiadott jogszabály határozhat meg.

**8.2. A szak speciális képzésszervezési, módszertani jellemzői:**

8.2.1. Szakmai gyakorlatra vonatkozó követelmények: A szakmai gyakorlat az általános rendőrségi feladatok ellátására létrehozott szerv által vezetett nyilvántartásban szereplő magánbiztonsági cégek közreműködésével szervezett gyakorlat, amelynek során a hallgatók az érintett cégek működésében, mentorált munkavégzéssel teljesítik a felsőoktatási intézmény által előírt gyakorlati feladataikat. A szakmai gyakorlat ideje 6 hét (240 óra). A szakmai gyakorlat részletes követelményeit a szak tanterve határozza meg.